10. การควบคุมภายใน

บริษัทฯ ได้มีการพัฒนาระบบการควบคุมภายในมาเป็นเวลาหลายปี
โดยมีวัตถุประสงค์เพื่อปรับปรุงประสิทธิภาพในการดำเนินกิจการควบคู่ไปกับการป้องกันและค้นหาความบกพร่องและความผิดพลาดที่เกิดขึ้น
แม้ว่าระบบการควบคุมภายในของบริษัทฯ จะเป็นที่น่าพอใจในระดับหนึ่ง
แต่คณะกรรมการควบคุมภายใน คณะกรรมการบริษัทฯ
และฝ่ายจัดการก็ยังพยายามที่จะพัฒนาระบบให้ดีขึ้นต่อไป โครงสร้างการควบคุมภายในของบริษัทฯ
แบ่งออกเป็น 3 ระดับดังต่อไปนี้

1.  คณะกรรมการตรวจสอบ ประกอบไปด้วย กรรมการ 3 ท่าน ได้แก่ นางวัธนี พรรณเชษฐ์
    นายวุฒิชัย กปิลกาญจน์ นายฉู ลู่ เป่า ล้วนแต่เป็นกรรมการอิสระจากภายนอก
    ซึ่งเป็นตัวแทนของสาธารณชน มีหน้าที่สอดส่องดูแลการดำเนินการของบริษัทฯ
    และบริษัทในเครือ โดยผ่านแผนกตรวจสอบภายในของบริษัทฯ
    โดยเฉพาะอย่างยิ่งรายการระหว่างกัน ของบริษัทฯ กับบริษัทอื่นๆ ที่เกี่ยวข้องในเครือเดลต้า

2.  แผนกควบคุมภายใน บริษัทฯ ได้จัดตั้งแผนกควบคุมภายในขึ้นในปี 2542
    เพื่อทำงานร่วมกับคณะกรรมการตรวจสอบ
    โดยมีการวางระบบตรวจสอบและรายงานเพื่อการควบคุมที่ดี
    อันประกอบไปด้วยการประเมินความเสี่ยงทิ่เกิดจากปัจจัยทั้งภายในและภายนอกอันจะมีผลต่อบริษัทฯ
    ทั้งในแง่ของการเจริญเติบโต ความสามารถในการทำกำไร
    และสถานะภาพทางการเงินทั้งในปัจจุบันและอนาคตของบริษัทฯ
    การประเมินความเสี่ยงจากสภาพแวดล้อมของการตรวจสอบภายในบริษัท รวมถึงระบบต่างๆ
    ภายในบริษัทฯ ทั้งในการผลิตและการจัดการ จุดควบคุมของการจัดการจะรวมถึงลูกหนี้การค้า
    เจ้าหนี้การค้า การเก็บสินค้า การสั่งซื้อวัตถุดิบ การนำเข้าและส่งออก การลงบัญชี
    รายการทรัพย์สิน การวิเคราะห์ต้นทุน การผลิต และการพนักงาน

3.  การประเมินผลด้วยตนเอง บริษัทฯ
    ได้จัดตั้งกลุ่มเจ้าหน้าที่ในแต่ละแผนกขึ้นเพื่อตรวจสอบการดำเนินกิจการของแผนกอื่น
    เพื่อให้การปรับปรุงเป็นไปอย่างรวดเร็วและทันสถานการณ์ในระดับพนักงาน
    อย่างไรก็ดีหากพบว่าข้อบกพร่องมีความสำคัญ
    ต่อการดำเนินงานในภาพรวมก็จะมีการรายงานสู่ระดับจัดการต่อไป
    เพื่อที่จะดำเนินการแก้ไขหรือขจัดผลร้ายที่อาจจะเกิดขึ้นในอนาคต จากข้อบกพร่องเหล่านั้น

เมื่อระบบรายงานเริ่มมีผลในทางปฏิบัติ
ฝ่ายจัดการและคณะกรรมการตรวจสอบจึงหวังว่าระบบการตรวจสอบภายในของบริษัทฯ
ที่ถูกจัดตั้งขึ้นอย่างเหมาะสมจะนำองค์กรไปในทางที่ดีขึ้น

รายงานคณะกรรมการตรวจสอบ

คณะกรรมการบริษัท เดลต้า อีเลคโทรนิคส์ (ประเทศไทย) จำกัด (มหาชน)
ได้มีมติมอบหมายให้คณะกรรมการตรวจสอบ ซึ่งประกอบด้วยกรรมการอิสระ ของบริษัท รวม 3 คน
คือ ผู้ช่วยศาสตราจารย์วัธนี พรรณเชษฐ์ เป็นประธานคณะกรรมการตรวจสอบ
รองศาสตราจารย์วุฒิชัย กปิลกาญจน์ และนาย ฉู ลู่ เป่า เป็นกรรมการตรวจสอบ
ปฏิบัติหน้าที่สำหรับปีการเงินเริ่มตั้งแต่วันที่ 1 มกราคม 2543 และสิ้นสุดวันที่ 31 ธันวาคม 2543
โดยมีนางศศิธร โพธิ์พุทธชัย ผู้จัดการฝ่ายตรวจสอบภายในทำหน้าที่เป็นเลขานุการ

คณะกรรมการตรวจสอบ ได้ปฏิบัติหน้าที่ตามที่กำหนดไว้ใน “
ข้อกำหนดเกี่ยวกับคณะกรรมการตรวจสอบของบริษัท เดลต้า อีเลคโทรนิคส์ (ประเทศไทย) จำกัด
(มหาชน) ” ซึ่งสรุปเป็นประเด็นสำคัญ ๆ ได้ดังต่อไปนี้

1.  สอบทานระบบการควบคุมภายใน ซึ่งการสอบทานดำเนินการโดยผู้สอบบัญชีของบริษัท
    และผู้ตรวจสอบภายใน คณะกรรมการตรวจสอบได้ ให้ข้อสังเกต
    และข้อเสนอแนะตามที่เห็นสมควร

2.  สอบทานการปฏิบัติงานของฝ่ายตรวจสอบภายใน
    ตั้งแต่การวางแผนการตรวจสอบการปฏิบัติงานตรวจสอบ การรายงานผลการตรวจสอบ
    และการติดตามผล คณะกรรมการตรวจสอบได้ให้ข้อเสนอแนะ
    เพื่อช่วยให้การตรวจสอบภายในมีประสิทธิภาพยิ่งขึ้น

3.  สอบทาน และให้ความเห็นชอบงบการเงินของบริษัท ทั้งงบรายไตรมาส
    และงบการเงินประจำปี ก่อนนำเสนอคณะกรรมการบริษัท
    โดยได้ร่วมประชุมพิจารณาผลการตรวจสอบกับผู้ตรวจสอบภายใน และกับผู้สอบบัญชี
    ของบริษัทอย่างเป็นอิสระ

4.  สอบทานการปฏิบัติงานจากการสอบถามผู้มีหน้าที่รับผิดชอบ

5.  พิจารณา และเสนอแต่งตั้งผู้สอบบัญชีของบริษัทฯ รวมทั้งพิจารณาค่าตอบแทนของผู้สอบบัญชี

คณะกรรมการตรวจสอบเห็นว่าบริษัทฯ มีระบบการควบคุมภายในที่มีประสิทธิภาพ
และมีระบบการกำกับดูแลที่ดี

(ผู้ช่วยศาสตราจารย์วัธนี พรรณเชษฐ์)

ประธานคณะกรรมการตรวจสอบ

ในนามของคณะกรรมการตรวจสอบ